L'Ajuntament inicia la tramitació del complex hoteler en la zona del cine Tugar
04 novembre 2022

## L'Ajuntament inicia la tramitació del complex hoteler en la zona del cine Tugar04 novembre 2022Última actualització: 04 novembre 2022

![](../gestion/img/5ba4ac9aca077ccfe48fe2655949d56b4694a96882031d8a36597b0acc3e14a2.jpg)  
  

L'Ajuntament de Gandia estudia la tramitació del complex hoteler en la zona del cine Tugar. Tal i com ha anunciat el vicealcalde i regidor d'Urbanisme, **Josep Alandete**, i el cap d'Urbanisme i Vivenda de l'Ajuntament de Gandia, **Jorge Hervás,** es pretén canviar la qualificació urbanística d'una parcel·la de 2.030 metres quadrats (Antic Cine Tugar) que actualment és dotacional perquè s’hi puga construir una infraestructura turística-hotelera.

«A partir d'ara, hi haurà 20 dies d'informació pública i els promotors ja han presentat algun projecte per a implementar en la zona del cine Tugar una instal·lació hotelera que està per definir, però que ja té en marxa els procediments», ha explicat el vicealcalde. Així doncs, tal i com ha afegit, des del seu departament es procedeix a agilitzar les gestions corresponents (avaluació ambiental, tràmits urbanístics, Conselleria, Consell jurídic consultiu...) perquè com més prompte millor estiga enllestit i els promotors comencen la construcció del complex hoteler.

«És una bona notícia, tot i estar en el tràmit que està. Intentarem que en any i mig estiga tot enllestit i que el promotor demane la llicència. Podem avançar que el projecte tindrà jardins horitzontals i verticals i coberta verda», ha detallat Alandete. A més, açò es complementa la instal·lació d'un corredor ecològic finançat per la Diputació Provincial de València al costat del carrer Ribera Baixa. Aquesta es porta a terme a través d'una cessió de 12.5000 metres quadrats en terrenys ubicats a la zona baixa de la platja de l'Auir. El projecte del complex hoteler, per tant, s'adequarà als paràmetres de l'eficiència energètica a través de la recuperació de la zona de l'Auir i les cobertes i jardins.

D'altra banda, tal i com ha desenvolupat Hervás, per portar-lo a terme és necessari el canvi de la classificació urbanística del solar del cine Tugar des d'un dotacional-privat d'usos recreatius cap a una dotació d'ús terciari. «Com fem un canvi important, eixe solar ha de fer unes cessions compensatòries a favor de l'Ajuntament per a espais públics, zones verdes, dotacions i places d'aparcament», ha detallat Hervás. Per ara, segons ha afegit, ja hi ha acordades dotacions de places d'aparcament –que s'hauran de contemplar com a soterranis– les quals se sumen a la previsió del corredor ecològic.

Cal recordar que, després d’una llarga negociació per part del departament d’Urbanisme, l’Ajuntament va signar fa un any un conveni amb Rústicas, S.A, i Rioja Salinas pel qual es canvia la qualificació urbanística d'una parcel·la de 2.030 metres quadrats (antic Cine Tugar) que actualment és dotacional perquè es puga construir una infraestructura turística-hotelera.

Eixe increment del valor que això suposa es compensa amb la cessió a l'ajuntament de la franja de 12.500 m² situada just a l'altre costat del carrer de la Ribera Baixa, que es convertirà en una espectacular zona verda oberta a la ciutadania en la qual ja estan treballant des de fa temps des de la regidoria de Gestió Responsable del Territori.

El conveni va ser aprovat per tots els òrgans competents i ara s’inicia un altre procediment arran d’eixe acord com és la consulta prèvia del primer instrument de planejament estipulat arran d’eixe conveni.